Mīkstinājuma zīme

Mīkstinājuma zīme jeb diakritisks komats (,) ir diakritiskā zīme, ko lieto dažās valodās, lai norādītu uzskaņu vai mīkstinājumu. Latviešu valodā komats tiek lietots virs burtiem ⟨ģ⟩, ⟨ķ⟩, ⟨ļ⟩, ⟨ņ⟩ un vēsturiski arī ⟨ŗ⟩, lai norādītu uz palatalizāciju. Tā kā mazajam burtam ⟨g⟩ ir dilstošs elements, komats tiek pagriezts par 180° un novietots virs burta. 20. gadsimta 20. gadu beigās un 30. gados Sibīrijā lietotajā latgaļu ortogrāfijā tika lietoti papildu burti ar komatu: ⟨c̦⟩, ⟨d̦⟩, ⟨m̦⟩, ⟨p̦⟩, ⟨ș⟩, ⟨ț⟩, ⟨v̦⟩, ⟨z̦⟩. Mīkstinājuma zīme bieži tiek jaukta ar sediļu, kas ir vizuāli līdzīga, bet funkcionāli atšķirīga diakritiskā zīme, ko izmanto citās valodās, piemēram, franču vai turku valodā.

Atsauces

Kategorija:Rakstība